- Skal forhindre ulykker, mener Statens vegvesen

ELG TIL BESVÆR: Disse fargerike elggevirene skal henges opp langs den ulykkesbelastede riksvei 3 i Hedmark. Frps Per Roar Sandberg tror gevirene vil gjøre alt annet enn å bidra til færre dødsulykker. GRAFIKK: Statens vegvesen

Bruker 1.000.000 kroner på elggevirer langs dødsvei

(VG Nett) Hundre fargerike elggevirer skal henges opp på trærne for å forhindre dødsulykker på riksvei 3 gjennom Hedmark. Galskap, mener stortingsrepresentant Per Roar Bredvold (Frp).

Kari Tone Flågen

Oppdatert 9. august 2012

Artikkelen er over ni år gammel



Det er et tungt ansvar som hviler på taggene på elggevirene som skal henges opp på trestammene langs dødsveien riksvei 3 gjennom Hedmark. I snitt omkommer fem personer på denne veien hvert år. 101 blir hvert år skadet, av disse 12 hardt skadet.

Håpet er at elggevirene, som vil bli hengt opp i løpet av våren, skal gjøre bilistene mer våkne og oppmerksomme når de kjører langs den ulykkesbelastede veien - og at færre liv skal gå tapt.







Har du tips eller innspill om politiske saker? Kontakt VG Netts samfunsgruppe her

- Tragikomisk

Per Roar Bredvold, stortingsrepresentant for Hedmark, er ikke imponert. Han frykter at elggevirene vil få motsatt effekt enn Statens vegvesen ønsker, og at bilistene tvert i mot vil bli distraherte.

- Mener man virkelig at å bruke 1.000.000 kroner på kunst vil bedre trafikksikkerheten? Dette er rett og slett tragikomisk, sier Bredvold til VG Nett.

Hva mener du om gevirene? Si din mening nederst i saken!

Han hevder at flere hedmarkinger har latt seg provosere av elggevirene som skal henges opp denne våren. Selv er han forbannet over pengebruken.

- Det er så mye vi kunne brukt denne millionen til. Vi kunne rettet ut svinger, bygd deler av veien bredere og andre trafikksikringstiltak. Med all respekt for forslaget: Jeg trodde dette var en aprilsnarr, sier Bredvold.

Les mer under bildet...

ROSER ELGEN: Her får samferdselsminister Magnhild Meltveit Kleppa (Sp) se elggevirene for første gang. - Morsomt, synes Meltveit Kleppa. - Tragisk, synes stortingsrepresentant Per Roar Bredvold (Frp). Foto: Frode Hansen/ VG

Morsomt for baksetet, mener Kleppa

Samferdselsminister Magnhild Meltveit Kleppa (Sp) forstår at enkelte reagerer, men applauderer det hun mener er kreativ nytenkning fra Statens vegvesen sin side.

- Dette er bare en del av de tiltak som skal iverksettes langs veien for å forhindre ulykker, påpeker Meltveit Kleppa.

Meltveit Kleppa vil ikke svare på om det finnes mer fornuftige tiltak å bruke pengene på, men har likevel behov for å si følgende:

- Studier viser at det er ønskelig fra bilistene med kreative og nytenkende løsninger som kan bedre trafikksikkerheten. Dette vil dessuten gjøre bilistene oppmerksomme på den store elgfaren på denne veien, og bidra til å holde sjåførene våkne. Og så vil det jo være noe morsomt å se frem til for de som sitter i baksetet.

Vil gjøre dalføret «mindre kjedelig»

Statens vegvesen har følgende forsvarstale for elggevirene:

- Dette er et monotont og kjedelig dalføre å kjøre gjennom. De fleste ulykkene skyldes møteulykker og utforkjøringer. Vi tror derfor at oppmerksomheten ikke alltid er helt på topp hos sjåføren, og at dette kan gjøre det mer spennende å kjøre her, konkluderer prosjektleder Marianne Solbraa i Statens vegvesen.

- Dere er ikke redde for å få motsatt effekt, at sjåførene skal bli distraherte av å se elggevir som henger i trærne..?

- Vi skal henge dem opp på nøye utvalgte strekninger, hvor sjåførene straks vil kunne se hva det er. Det er trafikksikkerheten som er hovedfokuset vårt, understreker Solbraa.

Kunsten har et budsjett på cirka en million kroner, hvor man i tillegg til elggevirene langs riksvei 3 har dekorert en jernbaneundergang på Atna med store elgskilt.

I tillegg er det bevilget to millioner kroner til vegetasjonsrydding og lyssetting.

- Skeptisk til nytteverdien

Knut Arild Hareide (KrF), leder av Transport- og kommunikasjonskomiteen, humrer da han får se bildene av elggevirene til Statens vegvesen.

- Jeg må nok si at dette ikke er det første jeg ville tenkt på om jeg skulle sette i gang trafikksikringstiltak langs en vei, sier Hareide, og legger til:

- Jeg er ikke negativ til at man tenker nytt og går nye veier. Men jeg må si at jeg er skeptisk til nytteverdien her, sett i forhold til den summen som blir brukt.

Hva mener du om gevirene? Si din mening i kommentarfeltet under!

Publisert: 12.01.11 kl. 15:17 Oppdatert: 09.08.12 kl. 10:11

Mer om Trafikk